Bom by Krejcir-onderneming eis tweeParamedici op die toneel van die ontploffing. Foto: @Medi_Response/Twitter Twee mense is dood en vyf beseer nadat ŉ bom by Radovan Krejcir se onderneming in Bedfordview aan die Oos-Rand ontplof het. Die polisie is na wat verneem word steeds op die toneel oorkant die Eastgate-winkelsentrum nadat die bom laat gistermiddag ontplof het. Die ontploffing het op die hoek van Bradford- en Nicolstraat plaasgevind. Forensiese kundiges het aan SAPA gesê dat ŉ gedeelte van die onderneming se dak meegegee het weens die ontploffing. “Ons moet nog uitvind watter tipe bom gebruik is,” het een van die deskundiges gesê. Die oorledenes se liggame was na middernag steeds in die gebou en sal na verwagting vanoggend verwyder word. Die beseerdes is na die Bedford Gardens-hospitaal geneem vir behandeling. Krejcir, ŉ beweerde Mafia-baas in die Oos-Randse onderwêreld, het in Julie vanjaar ’n skynbare aanslag op sy lewe voor dieselfde onderneming oorleef. Sy motor is deur verskeie koeëls getref. Drie weke voor dit is daar by die onderneming ingebreek en meer as R3 miljoen se juwele is gebuit.